
            PARLAMENTUL  ROMÂNIEI

                CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                     Bucureşti,  9 aprilie 2013
      Nr. Pl.x.  80/2013


                                     RAPORT

                                                             asupra

propunerii legislative pentru modificarea şi completarea Legii nr. 35/1997 privind organizarea şi funcţionarea instituţiei Avocatul Poporului

În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr. 35/1997 privind organizarea şi funcţionarea instituţiei Avocatul Poporului, trimisă cu adresa nr. Pl.x. 80 din 2 aprilie 2013, înregistrată cu nr. 31/464 din 3 aprilie 2013.
Potrivit prevederilor  art.75 din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, Camera Deputaţilor este prima Cameră sesizată.

Propunerea legislativă are ca obiect de reglementare modificarea şi completarea Legii nr.35/1997 privind organizarea şi funcţionarea instituţiei Avocatul Poporului, republicată, cu modificările şi completările ulterioare.

Conform Expunerii de motive, se propune ca Avocatul Poporului să fie obligat să sesizeze direct Curtea Constituţională cu excepţia de neconstituţionalitate a ordonanţelor şi ordonanţelor de urgenţă ale Guvernului, la solicitarea motivată a minimum 20 de senatori sau 35 de deputaţi ori a minimum 2.000 de cetăţeni, fără deosebire de cetăţenie, vârstă sau sex.

Consiliul Legislativ, conform adresei cu nr.193 din 22 martie 2013, a avizat favorabil propunerea legislativă, cu observaţii şi propuneri.
Comisia pentru egalitate de şanse pentru femei şi bărbaţi a avizat negativ iniţiativa legislativă, cu majoritate de voturi, în şedinţa din data de 3 aprilie 2013, conform adresei cu nr.37/238 din 4 aprilie 2013.

În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat propunerea legislativă în şedinţa din data de 9 aprilie 2013.
La dezbateri au fost prezenţi 18 deputaţi din numărul total de 27 membri ai Comisiei juridice, de disciplină şi imunităţi.
La dezbaterea iniţiativei legislative a participat, în calitate de invitat, domnul Crişu Anastasiu, Avocatul Poporului.

Domnia sa a prezentat membrilor Comisiei prezenţi la dezbateri punctul său de vedere cu privire la propunerea legislativă, conform căruia nu susţine adoptarea acesteia.
În urma dezbaterilor, membrii Comisiei au hotărât, cu majoritate de voturi (12 voturi “pentru”, 3 voturi “împotrivă”, 3 “abţineri”), să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea şi completarea Legii nr. 35/1997 privind organizarea şi funcţionarea instituţiei Avocatul Poporului, întrucât dispoziţiile art.146 lit. d) din Constituţia României, republicată, referitoare la competenţa Curţii Constituţionale, reglementează în mod expres faptul că: “excepţia de neconstituţionalitate poate fi ridicată şi direct de Avocatul Poporului”.

Soluţia legislativă propusă obligă Avocatul Poporului să sesizeze Curtea Constituţională cu excepţia de neconstituţionalitate a ordonanţelor şi ordonanţelor de urgenţă.
Propunerea legislativă se încadrează în categoria legilor organice, fiind incidente prevederile art.58 alin.(3) din Constituţia României, republicată.
             PREŞEDINTE,                                                SECRETAR,

    BOGDAN LIVIU CIUCĂ                    CĂTĂLIN THEODOR NICOLESCU
Consilier parlamentar,

Rodica Penescu

